《过石柱境上吊女将军秦良玉》
清代·孟超然

女将军，秦良玉。石砫司，统荒服。渝州城门昼不开，渝城狼藉皆渝肉。

判官胡廷表，走效秦廷哭。女将军，师为出。大战二郎关，身不辟矢镞。

黄来儿，何荼毒。女将军，几先烛。督师杨阁部，乃驱贼入蜀。

中丞见事晚，伤哉同颠覆。一战罗汝才，矫矫夺其纛。

天生女将军，英姿古所独。养贼自重伊何人？奇男子，勇有余，忠不足。

君不见左将军，亦良玉。

作者简介：（1731—1797）清福建闽县人，字朝举，号瓶庵。乾隆二十五年进士，选庶吉士，改兵部主事，累迁吏部郎中。曾典广西乡试，督学四川，廉正不阿，遇士有礼。归后主鳌峰书院，以讲明朱子之学为宗旨。有《丧礼辑略》、《晚闻录》、《避暑录》、《使粤使蜀日记》、《瓶庵居士诗钞》等。